คลังลั่นกลองรบแบงก์ชาติ
เสนอรื้อแผนอุ้มหนี้กองทุนฟื้นฟูธปท.พร้อมรับมือแม้ขาดทุนยับ
22 ก.ย. 2554

เสนอรื้อแผนอุ้มหนี้กองทุนฟื้นฟูธปท.พร้อมรับมือแม้ขาดทุนยับ
คลังเปิดศึก ธปท.ล้างหนี้กองทุนฟื้นฟู ชง 4 แนวทางลดหนี้ได้ 3.38 แสนล้านบาท ประหยัดดอกเบี้ย 1.69 หมื่นล้านบาท
นายคณิศ แสงสุพรรณ ผู้อำนวยการสถาบันวิจัยนโยบายเศรษฐกิจการคลัง (สวค.) กล่าวว่า การแก้ไขปัญหาหนี้ของกองทุนเพื่อการฟื้นฟูและพัฒนาระบบสถาบันการเงินจำนวน 1.14 ล้านล้านบาท เป็นเรื่องที่รัฐบาลต้องเร่งดำเนินการ เพราะเป็นภาระงบประมาณจ่ายดอกเบี้ยปีละ 6.6 หมื่นล้านบาท เพราะธนาคารแห่งประเทศไทย (ธปท.) ไม่มีกำไรจากการดำเนินงานมาจ่ายเงินต้น
สวค.ได้ศึกษาแนวทางการแก้ไข โดยเห็นว่ารัฐบาลควรเร่งดำเนินการใน 4 เรื่อง เพื่อแก้ไขเรื่องดังกล่าว ได้แก่ 1.ทำให้ ธปท.บริหารสินทรัพย์ต่างประเทศให้มีผลตอบแทนมากขึ้น โดยให้ทั้ง ธปท.บริหารเองหรือมีการจัดตั้งกองทุนมั่งคั่งแห่งชาติขึ้นมาบริหารช่วย ธปท.ก็ได้
2.แก้ปัญหาการลงบัญชีของ ธปท.ที่มีปัญหาขาดทุนทางบัญชีให้มีผลกำไรเพื่อให้มีเงินมาใช้หนี้
3.ให้ ธปท.โอนสินทรัพย์ของกองทุนฟื้นฟูฯ ที่มีทั้งเงินสดและหุ้นของธนาคารกรุงไทยมาให้กระทรวงการคลังบริหารจัดการต่อ 
4.โอนสินทรัพย์ที่อยู่กับ บสท.เข้ามาอยู่ใต้อำนาจของกระทรวงการคลัง
นายคณิศ กล่าวว่า ทั้ง 4 แนวทางหากดำเนินการทั้งหมดจะทำให้มีรายได้เพิ่มปีละประมาณ 4 หมื่นล้านบาท มาชำระหนี้เงินต้นให้ลดลง ลดภาระดอกเบี้ยได้มาก
จากการประเมินของ สวค. หากดำเนินการทั้งหมดได้ตั้งแต่ปี 2554-2559 จะทำให้หนี้กองทุนฟื้นฟูลดลง 3.38 แสนล้านบาท และภาระดอกเบี้ยจ่ายจากเงินงบประมาณจะลดลง 1.69 หมื่นล้านบาท
นายคณิศ กล่าวว่า แนวทางดังกล่าว นายธีระชัย ภูวนาถนรานุบาล รมว.คลัง ได้ยกขึ้นมาหาหรือกับ นายประสาร ไตรรัตน์วรกุล ผู้ว่าการธนาคารแห่งประเทศไทย ก่อนหน้านี้แล้ว ซึ่งหลายเรื่อง ธปท.เห็นด้วยและคงเอาเรื่องเหล่านี้เสนอต่อกระทรวงการคลังอีกครั้ง
นางสุชาดา กิระกุล รองผู้ว่าการธนาคารแห่งประเทศไทย สายบริหาร กล่าวว่า ขณะนี้ ธปท.ได้เตรียมแนวทางการดำเนินการตามนโยบายที่ รมว.คลังมอบหมาย ทั้งเรื่องจัดการแก้ไขหนี้กองทุนฟื้นฟูฯ การดูแลตั๋วแลกเงิน กรอบเงินเฟ้อที่เหมาะสม และการพิจารณาจัดตั้งกองทุนความมั่งคั่งแห่งชาติไว้แล้ว โดยในทุกข้อมีการสรุปแนวทางไว้แล้ว 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย กล่าวว่า การกำหนดให้ ธปท.จ่ายเงินต้น และให้คลังจ่ายดอกเบี้ยหนี้กองทุนฟื้นฟูฯ มีการออกเป็นพระราชกำหนด (พ.ร.ก.) ดังนั้น ถ้าจะเปลี่ยนให้ ธปท.รับดอกเบี้ยก็สามารถแก้กฎหมายได้ แต่ทำแล้ว ธปท.จะหารายได้เพิ่มเพียงพอมาจ่ายหรือไม่นั้นเป็นอีกเรื่องหนึ่ง อย่างมากก็ทำให้ภาระขาดทุนของ ธปท.ที่เกิดขึ้นจริงเพิ่มมากขึ้นในแต่ละปี